## Pravilnik o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi

### NN 44/2010 (14.4.2010.), Pravilnik o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi

MINISTARSTVO FINANCIJA

1123

Na temelju članka 77. stavka 6. i članka 92. stavka 6. Zakona o trošarinama (»Narodne novine«, broj 83/09.), ministar financija uz prethodno mišljenje ministra poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O PRIMJENI ZAKONA O TROŠARINAMA ŠTO SE ODNOSI NA PLINSKO ULJE OBOJANO PLAVOM BOJOM ZA NAMJENE U POLJOPRIVREDI, RIBOLOVU I AKVAKULTURI

Članak 1.

U Pravilniku o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi (»Narodne novine« broj 1/10) u članku 3. stavku 1. točki 1. iza riječi »poljoprivrednih strojeva« dodaju se riječi »i registriranih vozila za prijevoz pčela«.

Članak 2.

Članak 7. mijenja se i glasi:

»(1) Za namjene u poljoprivredi pravo na potrošnju plinskog ulja obojanog plavom bojom korisnici ostvaruju na temelju podnesenih zahtjeva za izravna plaćanja u prethodnoj i tekućoj godini Agenciji za plaćanja sukladno Zakonu o državnoj potpori poljoprivredi i ruralnom razvoju.

(2) Korisnici iz stavka 1. ovoga članka mogu ostvariti pravo na potrošnju plinskog ulja obojanog plavom bojom i to kao pravo obračunato po površini, za stoku kao paušalno pravo.

(3) Pravo obračunato po površini i za stoku ostvaruje se:

– za sve poljoprivredne površine u sustavu izravnih plaćanja osim livada i pašnjaka u količini 150 litara po ha,

– za livade i pašnjake u sustavu izravnih plaćanja u količini 50 litara po ha,

– za tovnu junad u sustavu izravnih plaćanja u količini 20 litara po grlu,

– za tovne svinje i krmače u sustavu izravnih plaćanja u količini 4 litre po grlu,

– za mliječne krave u sustavu izravnih plaćanja u količini 130 litara po grlu,

– za krave dojilje u sustavu izravnih plaćanja u količini 90 litara po grlu,

– za koze u sustavu izravnih plaćanja u količini 10 litara po grlu.

(4) Paušalno pravo ostvaruje se u količini 450 litara po poljoprivrednom gospodarstvu, a mogu ga ostvariti korisnici koji su u prethodnoj godini podnijeli zahtjev za izravna plaćanja u biljnoj proizvodnji ili u stočarstvu sukladno članku 23. stavcima 2. i 4., članku 28. i članku 32. stavku 2. Zakona o državnoj potpori poljoprivredi i ruralnom razvoju.

(5) Za ostvarenje prava na potrošnju korisnik je dužan u razdoblju od 1. siječnja do 28. veljače donijeti u regionalni ured Agencije za plaćanja, Knjižicu goriva za poljoprivrednike, u kojoj se podvlači crta te upisuje i ovjerava ukupno zbrojena količina potrošenog goriva u prethodnoj godini, te upisuje i ovjerava pravo na potrošnju u tekućoj godini koje se izračunava na temelju podataka iz zahtjeva za izravna plaćanja u prethodnoj godini.

(6) Korisnik može ostvariti dodatno pravo na potrošnju ukoliko je u tekućoj godini podnio zahtjev za izravna plaćanja po površini koja je veća u odnosu na zahtjev iz prethodne godine. Dodatno pravo ostvaruje se samo za one poljoprivredne površine za koje nije ostvareno pravo na potrošnju plavog plinskog ulja iz stavka 5. ovoga članka.

(7) Za ostvarenje prava iz stavka 6. ovoga članka korisnik je dužan do 30. rujna tekuće godine donijeti u regionalni ured Agencije za plaćanja, Knjižicu goriva za poljoprivrednike u koju se upisuje i ovjerava dodatno pravo na potrošnju u tekućoj godini.

(8) Korisnik se prilikom upisa prava na potrošnju količine plinskog ulja obojanog plavom bojom u tekućoj godini u razdoblju iz stavka 5. ovoga članka može odlučiti za obračun prava iz stavka 3. ili iz stavka 4. ovoga članka.

(9) Korisnik ne može odobreno, a neiskorišteno pravo iz tekuće godine koristiti u sljedećoj godini.

(10) Iznimno u 2010. godini rok za upisivanje podataka o pravu na potrošnju količine plinskog ulja obojanog plavom bojom iz stavka 5. ovoga članka je od 15. siječnja do 31. svibnja.

(11) Iznimno u 2010. godini, prilikom ispunjavanja nove Knjižice goriva za poljoprivrednike, sukladno ovom Pravilniku, regionalni ured Agencije za plaćanja prilikom upisa i ovjere prava na potrošnju u tekućoj godini, oduzima količine potrošenog goriva u 2010. godini upisane u staru Knjižicu goriva.«.

Članak 3.

U članku 9. stavku 4. riječi »28. veljače« zamjenjuju se riječima »31. svibnja«.

Članak 4.

U članku 10. stavku 3. riječi »15. ožujka« zamjenjuju se riječima »15. lipnja«. iza stavka 3. dodaje se stavak 4. koji glasi:

»(4) Korisnik je dužan čuvati ovjerenu Knjižicu goriva. U slučaju gubitka Knjižice goriva korisniku se neće ovjeravati nova Knjižica goriva do isteka tekuće godine odnosno godine za koju su mu bile upisane odobrene količine plinskog ulja obojanog plavom bojom.«

Članak 5.

U Knjižici goriva za poljoprivrednike na stranici 2. tablica Pokazatelji prava na godišnju potrošnju plinskog ulja obojanog plavom bojom mijenja se i glasi:

Pokazatelji prava na godišnju potrošnju plinskog ulja obojanog plavom bojom

|  |  |  |
| --- | --- | --- |
| Opis | Jedinica | Količina |
| Poljoprivredne površine u sustavu izravnih plaćanja (osim livada i pašnjaka) | litara po ha | 150 |
| Livade i pašnjaci u sustavu  izravnih plaćanja | litara po ha | 50 |
| Tovna junad | litara po grlu | 20 |
| Tovne svinje i krmače | litara po grlu | 4 |
| Mliječne krave | litara po grlu | 130 |
| Krave dojilje | litara po grlu | 90 |
| Koze | litara po grlu | 10 |
| Paušalno pravo | litara po gospodarstvu | 450 |

Napomena:

\* Sukladno Zakonu o državnoj potpori poljoprivredi i ruralnom razvoju.

Članak 6.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/2

Urbroj: 513-02-1750/1-10-7

Zagreb, 8. travnja 2010.

Potpredsjednik
Vlade Republike Hrvatske i
ministar financija
Ivan Šuker, v. r.

Pravilnik, NN 44/2010-1123